
dedicatòria

Per a aquella que em té en el seu poder, que m’ha inspirat una cançó sobre el vertader amor; per ella, vull escriure una novel·la que trec d’un preciós conte d’aventures; per aquella a qui estimo fora de tota mesura començaré aquesta història. I com que en poc temps Déu fa molta feina, no hi pateixo gaire i només em preocupo de demostrar que en soc capaç.


1

la cort a carlion

A Carlion, una ciutat pròspera i puixant que és a la vora de la mar, el rei s’havia fet coronar durant una cort plenera que havia convocat el mes d’agost, i que va guanyar magnificència quan tots els barons van ser-hi presents. Un cop reunits, hi hauríeu vist regnar una gran joia i com els joglars treien les violes, tocaven les arpes i les flautes, els cantants interpretaven cançons i els recontadors s’afanyaven a recitar belles aventures. No us menteixo si dic que a la cort hi havia molta gent distingida i molts cavallers valents amb les armes: la vida era com diuen les paraules.

Hi havia el rei Anguisel, a qui el rei Artús estimava molt, i els seus germans Lot i Urien; el rei Hoel i Florian, Briés de Gonefort i Tristany; Garí de Chartres i Erians; també hi eren Galvany i Bedoier, el rei Enauder i el comte Riciers; hi era Erec, el fill de Lac, i Lançalot del Llac, Gal·les el Calb i Guerrehet i Tor, el fill del rei Arés, Dinaus i el comte Oduí, i Caradoc i Carentí; hi eren Mordret i Segurés, el vailet de Baladingan, el rei Amangon i el rei Marc; i també hi era el Bell Covard, el cavaller de la Cota Maltallada, i Queu d’Estraus, i Aquí d’Úmbria; hi era Guinlain de Tintagel, que mai va sentir tristesa ni pena; i hi era el senescal Queu, que cridava a rentar-se les mans. Hi havia tanta gent que no la puc comptar, ni puc anomenar les dames.

A la cort havien anunciat l’aiguamans i els vailets el van portar. Després de rentar-se, van seure de seguida a taula. Bedoier va agafar la copa i va servir davant del rei, mentre Queu s’ocupava del menjar, com li pertocava, i passava per davant de les taules per servir els plats. El llibre explica que hi havia tants bons servidors com tota mena de cavallers valents.

En això, heus aquí que irromp un missatger muntat a cavall. El seu escut presentava un lleó d’ermini en camp d’atzur. Es va adreçar directament al rei i el va saludar, i després va saludar tots els altres. El rei, que no es va quedar callat, li va tornar la salutació, i li va dir:

—Desmunteu.

—Abans m’heu d’escoltar —li va respondre l’altre—. Artús, he vingut a la teva cort perquè no he de quedar-me sense el primer do que demanaré, encara que sigui contraproduent. ¿L’obtindré o em quedaré sense? Concedeix-me’l, i no t’hi pensis més. Tu ets noble i no me’l pots negar.

—Us el concedeixo —va dir el rei.

L’altre li va donar gentilment les gràcies. Els servents van córrer a desarmar-lo i li van guardar les armes en lloc segur. El cortès Galvany li va oferir un valuós mantell per posar-se damunt la cota d’armes. Era un jove que feia goig.

—Quin cavaller! —va exclamar el rei—. Bé sembla dels que saben defensar-se sols.

Tots els qui l’observaven afirmaven que no coneixien ningú que fes tant de goig com ell. Es va rentar les mans i es va asseure. Galvany, tot cortesia, el va fer seure al seu costat per tal de menjar junts. El rei va dir a Bedoier:

—Ves de seguida on és el cavaller que m’ha demanat el do i pregunta-li com se diu.

—L’hi preguntaré —va dir Bedoier, que tot seguit es va acostar al cavaller.

—Senyor —va fer—, el rei us demana per favor i us insta que em digueu el vostre nom: en traureu un gran profit.

—De debò que no el sé —va respondre—. Només sé dir-vos que la meva mare em deia Estimat Fill; i tampoc sé si tinc pare.

Bedoier va tornar on era el rei, que li va preguntar:

—¿Ha dit com se diu?

—No, senyor, perquè no ho sap i no coneix ningú que l’hi pugui dir, excepte la seva mare, que li deia Estimat Fill quan s’hi adreçava.

—Li posaré un nom —va dir el rei—, ja que ni ell ni jo el sabem. Atès que la Natura hi ha plasmat tota la bellesa concebible, que en ell lluu i s’hi reflecteix, i atès que no sap qui és, es dirà el Bell Desconegut i així l’anomenaran tots els meus barons.

Passat aquest episodi, i abans de retirar les taules, va arribar a la cort una donzella, esvelta i bonica, la criatura més agraciada que havien vist mai. Duia un elegant vestit de seda. El rostre era blanc com les flors a l’estiu, la cara de color de rosa, els ulls clars, la boca riallera, les mans blanques, el cos estilitzat, els cabells rossos, el cap harmoniós: ningú, home o dona, l’ha tingut mai igual. Duia al cap una diadema d’or, amb pedres de gran valor incrustades. Cavalcava un palafrè de pelatge clapat que ni rei ni comte han tingut tan bonic. La sella, coberta d’un drap de seda, era molt bonica, luxosament obrada amb esmalts de preu i força jacints; per no parlar del pitral, que era d’or fi, amb pedres precioses, com el fre i les corretges dels estreps.

L’acompanyava un nan que no era pas dels poca-soltes i roïns, sinó que era cortès i ben educat, amb un cos proporcionat i una cara agradable; no tenia altre defecte que el de ser petit. El nan, que era molt elegant, anava amb un vestit d’escarlata1 folrat amb vaire, fet a la seva mida, i feia el seu goig. El nan sostenia una corretja amb la qual menava el cavall que cavalcava la donzella.

La donzella es va aturar davant del rei, el va saludar juntament amb els seus companys. El rei li va respondre afablement.

—Artús —va dir la donzella al rei—, escolta’m. La filla del rei Gringràs et saluda, i et demana per favor el teu ajut, perquè en té una gran necessitat. Només li cal un cavaller perquè l’auxiliï. Per Déu, noble rei, ajuda-la! Passa una gran pena i un gran dolor, i es troba profundament entristida. Envia-li el millor cavaller que tinguis perquè pugui ser-li útil. Per Déu t’ho demano, no triguis. Ai las, com pateix la meva senyora! Aconseguirà un gran honor aquell que la deslliurarà de la sofrença i gosarà fer el Bes Ferotge. Ja cal que tingui valor, perquè mai no n’haurà calgut tant a un cavaller. Un home indigne no pot demanar aquest do perquè de seguida jauria mort en una llitera.

La donzella que demanava ajut per a la seva senyora es deia Helia. El rei va mirar al voltant seu esperant que algú demanés aquest do, però ningú no ho va fer. Tots tenien por que se’ls ordenés d’anar-hi, i ningú en tenia ganes, excepte un: el Bell Desconegut. Quan ho va veure, es va aixecar de seguida i es va presentar davant del rei.

—Senyor —va dir—, us demano el meu do. Vull anar a ajudar aquesta dama. Reclamo ara el meu do per tal de socórrer-la.

—Demaneu-me una altra cosa —va dir el rei—. Ets massa jove, amic meu, i no ho suportaries. Et convé més quedar-te aquí.

—Com que m’ho has concedit —li va respondre tot d’una—, et demano el do que m’has promès. No dubto que compliràs la teva paraula. Ets rei, i no has de mentir, ni trencar el que has acordat.

—Aneu-hi, doncs, si en teniu tantes ganes —va dir el rei—. I a més us atorgo un altre do: des d’ara us considero un company i us faig un lloc a la Taula Rodona.

La donzella no va poder estar-se de dir:

—De cap manera vindrà amb mi! Jo t’havia demanat el millor i tu m’has donat el pitjor, i ni tan sols saps si val res. No m’interessa aquest oferiment. Aquest cavaller és massa jove, i jo en vull un dels millors, dels més ardits, dels més experts i més famosos cavallers que hi hagi. D’aquest, no en vull saber res.

—Benvolguda amiga —va dir el rei—, li he donat la meva paraula i la mantindré. L’hi he promès i no l’enganyaré. Soc rei i no puc mentir, ni trencar cap acord amb ningú.

La donzella va exclamar en veu alta:

—Me’n vaig de la cort frustrada! Maleïda sigui la Taula Rodona i aquells que s’hi asseuen i no volen prestar cap socors! Ai, bona senyora meva, que no us duré cap ajut! Com lamento que Artús no us auxiliï! He fracassat completament. Nan, anem-nos-en!

La donzella i el nan, que es deia Tidogolain, van abandonar la cort tot seguit. Així que el Desconegut la va veure marxar, no es va quedar callat i va demanar que li duguessin les armes; amb la mateixa rapidesa que les va demanar, Galvany les hi va fer portar, i es va armar en un tres i no res. Es va lligar les calces de ferro,2 es va posar l’ausberg i l’elm al cap i va muntar el seu destrer. Galvany li va proporcionar un escuder per dur-li l’escut i la llança. Que Déu Totpoderós l’ajudi!

 

1. L’escarlata no és un color, sinó una tela sobre la qual s’aplica un tint particular. (Totes les notes són del traductor.)

2. Les calces de ferro són la defensa de les cames i les cuixes.

els dubtes de la donzella

Després d’acomiadar-se del rei i dels altres, el Bell Desconegut va sortir ràpidament de la cort, content del do que havia obtingut. L’escuder es deia Robert, i era molt llest i entenimentat. Anaven per la vall al galop, perquè volien aconseguir la donzella. El Desconegut va córrer tant que al final la va atènyer. Ella va girar-se, i en veure’l, li va preguntar:

—¿On aneu?

—Vull anar amb vós. No m’hauríeu d’haver blasmat sense cap raó. Amiga, compadiu-vos de mi.

—Per Aquell qui va fer el món —va respondre la donzella—, si de mi depèn, no vindreu pas. Podeu fer-ho contra la meva voluntat. Veig que sou massa jove, i per això no vull que vingueu, perquè no ho podríeu comportar, ni resistir els combats tan durs que hauríeu de patir, perquè no us en sortiríeu. Més val que feu mitja volta. Feu-ho, si us plau.

—Donzella —va respondre sense dilació—, mentre em quedi un alè de vida, per res del món em faré enrere. No penso tornar enrere sota cap concepte fins que no hagi reeixit socorrent la vostra dama.

—Porteu-lo amb vós, donzella —va dir el nan—. No s’ha d’acusar ningú fins que no es coneix la seva covardia. De vegades es pren frívolament per vil a qui Déu acaba concedint un gran honor. Aquest sembla un bon cavaller i, si Déu l’ajuda, bé podrà esdevenir algú molt valent.

Malgrat tot, la donzella li insistia que se n’anés. Ell, però, no li va fer cap cas, i va continuar endavant, perquè no volia que se’l prengués per covard.


3

el cavaller del gual perillós

Anaven cavalcant al galop, i no van trigar a arribar a un gual anomenat el Gual Perillós, perquè passar-lo era un gran tràngol. A l’altra riba del gual, enmig d’un prat, van veure una bonica cabana feta amb branques acabades de tallar, a la manera de Gal·les. Hi havia un escut davant de la porta: la part de dalt era d’or i la de baix d’argent. A la cabana hi havia un cavaller amb dos vailets que s’entretenien jugant a escacs. Així esperava la seva ventura, la crueltat de la qual molts cavallers ja havien conegut, trobant la mort al gual. Es deia Blioberís; era cruel, i tenia el cor ple de ferotgia i de maldat, però ningú no coneixia un cavaller millor que ell. Va dir als vailets:

—Aixequeu-vos i porteu-me de seguida el destrer i les armes, perquè veig venir un cavaller. M’armaré i lluitaré amb el cavaller que va amb aquella noia, i li faré buidar la sella.

Els dos vailets el van armar tal com volia, sense badar boca: li van calçar les calces de ferro i les van subjectar amb cordons. Va fer el senyal de la creu, es va aixecar, es va posar ràpidament l’ausberg i es va lligar l’elm. Sobre l’ausberg es va col·locar una sobrevesta de seda d’ultramar. Li van portar el destrer, cobert amb el seu blasó. Va agafar l’escut per les corretges i va repenjar la llança al feltre de l’arçó.3

El riu delimitava el seu clos, i ningú no podia passar el gual sense combatre amb ell. Quan la donzella el va veure, es va adreçar enutjada al Desconegut:

—Vassall, mira què estic veient. No em segueixis més. Veig a l’altre costat un cavaller tot armat sobre un destrer. Si em continueu acompanyant us presentarà una cruel batalla. Fora una bogeria continuar endavant, perquè aviat perdràs la vida. Si avances t’asseguro que no et podràs fer enrere perquè et mataran, t’ho adverteixo.

—Donzella —va respondre el Bell Desconegut—, per res del món em faria enrere mentre em quedi un bri de vida, i seguiré el meu camí. Altrament fora covardia. Així doncs travesseu i continuarem endavant. I si vol justar, justarem; i si desitja combatre, ho farem en qualsevol cas.

Llavors va cridar el seu escuder perquè li estrenyés la cingla de la sella. Un cop fet, va agafar l’escut i la llança. Van passar a l’altra banda del riu, però de seguida van haver d’aturar-se, perquè Blioberís els va cridar:

—Cavaller, heu comès una gran niciesa travessant el riu conduint aquesta noia. Ha estat una ximpleria passar el gual. Us ho faré pagar molt car. Us desafio. Poseu-vos en guàrdia, perquè ara mateix us colpejaré. Per aquí no passareu pas sense combatre.

El Bell Desconegut, després de sentir-lo, li va contestar amb molta amabilitat:

—Senyor, deixeu-nos passar. No tenim intenció d’aturar-nos en aquest camí. Ens envia el rei Artús per socórrer una dama, i m’hi porta aquesta dama, que diu ser la seva donzella. Si jo em trobo en aquest afer és perquè ella ho va comunicar al rei Artús. Déu faci que me’n surti!

—En cap cas anireu endavant sense combatre —va dir—: aquest és el costum a l’hora de passar el gual. Així l’ha mantingut el meu llinatge i jo mateix més de set anys. He causat aflicció a molta gent i he abatut i mort molts cavallers famosos.

—Això és propi de lladregots! Protegiré la meva vida tant com pugui, i ja que en vós no trobaré pietat, no penso pas demanar-vos-la.

Aleshores es van allunyar l’un de l’altre, preparant-se cadascú tan bé com va poder. Un cop a punt, situats l’un davant de l’altre, van esperonar vigorosament els cavalls. Aviat sabreu qui en va sortir més malparat.

Blioberís, en atacar-lo, va trencar i fer estelles la seva llança i li va fer volar l’escut del coll —i bé que se’n va adonar la donzella. El Bell Desconegut no va fallar: el va colpejar fortament sota la bloca de l’escut i el va travessar, trencant-li l’ausberg, i enfonsant-li el ferro de la llança, fentli buidar els arçons: els estreps no el van poder aguantar i el va abatre del destrer, i el va obligar a posar les mans a terra, però es va alçar de seguida tot irritat i va brandar l’espasa. I així que va recuperar l’alè, el va atacar durament amb l’espasa, amb tal ímpetu que d’un sol cop li va matar el cavall. Tots dos es trobaven a peu en les mateixes condicions. Amb les espases nues a la mà, es donaven grans cops als elms i als escuts. La batalla era tan dura que dels elms en sortia foc i les espurnes creaven un incendi. Abans d’arribar a la fi, Blioberís ja se sentia molt fatigat per la sang que perdia de la ferida que havia rebut, ja no podia més. El Bell Desconegut el colpejava i l’envestia sovint, i li va donar un cop damunt l’elm amb l’espasa que el va fer caure de genollons. Aquell ja no va poder resistir més. Estava greument ferit, i li suplicava per l’amor de Déu que no el matés, perquè estava disposat a fer tot el que li demanés, sense desobeir-lo en res.

—Si vols, fes-me el teu presoner i així guanyaràs fama.

—Doncs aniràs a la cort del rei Artús de part meva.

Llavors ell li va prometre que tot d’una se n’aniria com a presoner a la cort del rei Artús. I n’hi va donar paraula.

 

3. El feltre designa el lloc de l’arçó en què el cavaller mantenia la llança en posició vertical.

s’esvaeixen els dubtes

Quan el Desconegut va vèncer el combat, el nan es va posar molt content, i va dir a la donzella:

—Que equivocada que estàveu quan criticàveu el cavaller! No és digne de blasme, sinó que mereix un elogi, perquè ens ha obert el pas. Amiga, l’heu menyspreat en excés. Enaltim-lo, perquè és valent, i que Déu li conservi la valentia i pugui estar al nostre servei molt de temps.

La donzella va respondre al bon nan:

—S’ha comportat molt bé, però heu de saber que si vol continuar amb nosaltres, no hi haurà retorn possible: el mataran, i serà una vertadera llàstima perquè és molt coratjós.

Ell, que ho va sentir, a l’acte li va respondre que de cap manera regressaria sense haver prestat el seu socors.

—Marxem, doncs —va dir la donzella—. La nit s’acosta i fem tard.

Robert va agafar el destrer del cavaller vençut i el va lliurar al seu senyor. Aquest hi va muntar sense posar el peu a l’estrep, i Robert es va fer càrrec de l’escut i la llança.


5

la traïció

Mentre cavalcaven sense témer res i ben de pressa, Blioberís va romandre al lloc dolent-se amargament de la ferida. Els dos vailets l’havien dut a la seva cabana i després de desarmar-lo l’havien ajagut en un bon llit, en el qual, però, no va trobar gaires motius de plaer, de tan adolorit i feble com estava a causa de la ferida. Va recordar aleshores els seus tres companys, els noms dels quals us diré: Elins el Blanc, senyor de Graies, el bon cavaller de Saies i Guillem de Salebrant, que eren nobles i molt valents. Eren companys seus i feien tot allò que els manava sense replicar.

Aquests tres que us acabo de dir havien anat a cercar aventures, sense saber si en trobarien, i aquella nit havien de tornar allí. Durant el dia cercaven l’aventura i quan queia la nit tornaven al Gual Perillós, de tan cruel passatge. Blioberís els esperava. Eren ferotges i bel·licosos: no calia que se’n preocupés, perquè aquests cavallers que us acabo de dir, si l’aventura no els retenia, al vespre serien al Gual.

Es feia fosc i s’acostava la nit; l’obscuritat els envoltava, i heus aquí que els tres cavallers armats sobre els seus cavalls es van presentar davant del seu senyor, a qui van trobar queixant-se de dolor i patint molt per la ferida que havia rebut, i ho van lamentar moltíssim. Ell, però, els va dir:

—No

